## Carlos Mazón anima a consumir productes de la nostra terra per la seua “qualitat, sostenibilitat i els valors nutricionals”

*** Assenyala que “només consumint un 5 % més de productes elaborats a la Comunitat Valenciana podríem generar més de 90.000 llocs de treball”
* El president de la Generalitat ha visitat la fàbrica de fruita seca de Grefusa, on ha conegut el procés productiu d’esta empresa familiar valenciana i els seus plans d’expansió**

**Alzira.**

El president de la Generalitat, Carlos Mazón, ha animat este divendres a consumir productes de la nostra terra, “perquè són immillorables”, i ha destacat la “qualitat, la sostenibilitat i els valors nutricionals” dels productes de la Comunitat Valenciana.

Així ho ha assenyalat durant la seua visita a la fàbrica de fruita seca i snacks de cereals de Grefusa a Alzira, on ha conegut el procés productiu d’esta empresa familiar valenciana i els seus plans d’expansió, acompanyat pel president de la Diputació de València, Vicente Mompó; l’alcalde d’Alzira, Alfonso Domínguez, i el CEO de Grefusa, Agustín Gregori, entre altres.

El cap del Consell ha insistit en la importància dels productes agroalimentaris de la Comunitat, perquè “contribuïxen a generar riquesa i creixement en el nostre territori”, i ha assenyalat que “només consumint un 5 % més de productes elaborats a la Comunitat Valenciana podríem ajudar a generar més de 90.000 llocs de treball en el nostre territori”.

Així mateix, ha assenyalat “la referència extraordinària” de Grefusa en el camp agroalimentari, industrial, de la innovació i la sostenibilitat. En este sentit, ha descrit la companyia com a “ambaixadors de la Comunitat” i ha fet referència al seu potencial en la creació de riquesa i ocupació en el nostre territori.

Fecha: 05/04/2024